Staking dreig by Dis-ChemArgieffoto Die National Union of Public Service and Allied Workers (Nupsaw) het Vrydag gesê hy is besig om gereed te maak vir ŉ landswye staking by Dis-Chem-apteke oor die erkenning van sy organisatoriese regte. Nupsaw, ŉ filiaal van die vakbondfederasie Saftu, het gesê deel van die aksie sal by die Dis-Chem-pakhuis in Midrand, Johannesburg plaasvind. Die staking sal na verwagting Woensdagoggend om 05:00 begin. Die vakbond het gesê Dis-Chem weier om organisatoriese regte kragtens artikel 21 van die Wet op Arbeidsverhoudinge aan hom toe te ken. Artikel 21 bied aanbevelings wat die Kommissie vir Versoening, Bemiddeling en Arbitrasie (KVBA) in berekening moet bring wanneer ŉ dispuut oor organisatoriese regte opgelos word – of ŉ vakbond inderdaad verteenwoordigend is of nie. ŉ Dispuut tussen Nupsaw en Dis-Chem is in Desember 2017 na die KVBA verwys vir bemiddeling, maar die saak is nie opgelos nie. Die KVBA-kommissaris het daarna ŉ sertifikaat uitgereik om te bevestig dat die geskil ŉ dooiepunt bereik het. “Dit gee aan ons lede die reg om te staak ná sewe dae se kennisgewing kragtens artikel 21 van die Wet op Arbeidsverhoudinge,” het Nupsaw in die verklaring gesê. “Die werkgewer se hardkoppige gedrag oor die vakbond se organisatoriese regte het nou gelei tot konflik en ons het geen ander opsie nie as om hierdie ongelukkige en pynlike besluit te neem, terwyl ons in gedagte hou dat dit ook diegene raak wat siek en kwesbaar is en by Dis-Chem-apteke inkopies doen.” Nupsaw het gesê Dis-Chem het ook “pyn en lyding besorg” aan werknemers wat lede is van die vakbond, oor sake wat betref hul bonusse in Desember 2017. “Ons missie by Nupsaw is om die lede se beste belange te dien, om teen diskriminasie op alle vlakke te baklei en om seker te maak dat ekonomiese hulpbronne op ŉ regverdige, gelyke en menslike manier versprei word.”